Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 435/12/6601	Banská Bystrica, 12.10.2012
EEČ : 2-45-191-2012

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
že v presne nezistenom čase od 18:40 hod. dňa 13.08.2012 do 18:45 hod. dňa 13.08.2012 kráčal od Európa SC, smer Fončorda po ulici Švermová v Banskej Bystrici, kde pri garážovej výstavbe, odzadu osobe XXXXX, nar. XXXXX vytrhol koženkovú kabelku z pravej ruky a následne s ňou utiekol preč, pričom v kabelke sa nachádzali veci ako zväzok kľúčov,  mobilný telefón zn. Samsung,  mobilný telefón zn. Nokia E52, skladací dáždnik, čiernej farby- károvaný, textilná peňaženka, čiernej farby v ktorej sa nachádzala hotovosť vo výške 0,40€, občiansky preukaz, vodičský preukaz, zdravotná karta, bankomatová karta ČSOB, karta MHD, vernostné karty od HPM Tesco, Kenvelo, DM drogérie, pracovné vizitky, vedené na meno XXXXX XXXXX, ďalej v taške sa nachádzala kozmetická taštička s rôznou kozmetikou, 8 ks stravných lístkov XXXXX v celkovej hodnote 28,-€, toaletná voda Victoria Beckham, dezodorant zn. Dove, faktúra od spoločnosti O2 a nájomná zmluva od bytu v Banskej Bystrici, čím takto spôsobil XXXXX nar. XXXXX, trvale bytom XXXXX prechodne bytom XXXXX,  XXXXX škodu odcudzením v celkovej výške 348,80 €
lebo obvinený nebol v čase činu pre nepríčetnosť trestne zodpovedný
Odôvodnenie:
Dňa 13.08.2012 bolo postupom podľa §199 ods. 1 Tr. por. začaté trestné stíhanie a následne uznesením policajta OO PZ, Banská Bystrica - západ zo dňa 13.08.2012 vznesené obvinenie podľa §  206 ods. 1 Trestného poriadku XXXXX pre prečin krádeže podľa § 212 ods. 2 písm. c) Trestného zákona, na tom skutkovom základe, ako je uvedené vo výrokovej časti tohto uznesenia.

Nakoľko bol obvinený XXXXX vzatý do väzby z dôvodov uvedených v ustanovení § 71 ods. 1 písm. c/ Tr. por., bola predmetná trestná vec odstúpená z dôvodu vecnej príslušnosti vyšetrovateľovi OR PZ Banská Bystrica, kde bolo vedené konanie pod ČVS: ORP-745/1-OVK-BB-2012.

V rámci prípravného konania bolo nepochybne preukázané, že skutok sa stal tak, ako je to vyššie uvedené, skutok je trestným činom  a spáchal ho obvinený, ktorý síce využil svoje zákonné právo a k veci odmietol vypovedať, avšak túto skutočnosť potvrdzujú výpovede svedka - poškodeného XXXXX, a svedka XXXXX.

Po skončení vyšetrovania vyšetrovateľ OR PZ, OKP PZ XXXXX predložil v uvedenej veci vo vzťahu k obvinenému XXXXX na tunajšiu prokuratúru spisový materiál s návrhom na zastavenie trestného stíhania podľa § 215 ods. 1 písm. e/ Tr. por.  

Na základe príkazu sudcu Okresného súdu v Banskej Bystrici boli do konania pribratí dvaja znalci z odboru  zdravotníctva, odvetvie psychiatria, za účelom vyšetrenia duševného stavu obvineného a to XXXXX a XXXXX. 

Zo záverov znaleckého posudku z odboru zdravotníctvo - psychiatria, týkajúceho sa duševného stavu obvineného XXXXX vyplýva, že u obv. XXXXX znalci zisťujú duševné ochorenie v užšom slova zmysle t.j. psychózu - konkrétne relaps paranoidnej schizofrénie. Súčasne u neho konštatujú symptomatický abúzus alkoholu a marihuany, bez prítomnosti znakov závislosti a symptomatický abúzus psychoaktívnych látok so znakmi závislosti. Znalci tiež konštatujú, že obv. XXXXX vzhľadom k svojmu duševnému stavu v čase spáchanie trestného činu nemohol rozpoznať protiprávnosť svojho konania pre spoločnosť a svoje konanie nemohol ovládať, jeho ovládanie a rozpoznávacie schopnosti boli vymiznuté. XXXXX v súčasnej dobe zmysle trestného konania nechápe pre relaps duševného ochorenia, príznaky ktorého sú liečiteľné. Pobyt obvineného na slobode z psychiatrického hľadiska považujú znalci za nebezpečný pre spoločnosť a preto u neho navrhujú ochranné psychiatrické liečenie ústavnou formou. Vzhľadom k závislosti od psychoaktívnych látok navrhujú u neho aj ochranné protitoxikomatické liečenie ambulantnou formou. 

Nepríčetným v zmysle ustanovenia § 23 Tr. zák. sa rozumie ten, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, pričom nie je za tento čin trestne zodpovedný, ak tento zákon neustanovuje inak.
		
Podľa § 215 ods. 1 písm. e/ Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.   

	Vychádzajúc zo záverov znaleckého posudku je zrejmé, že obvinený v čase činu nebol trestne zodpovedný, nakoľko nemohol ovládať svoje konanie ani rozpoznať jeho protiprávnosť, preto som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Saksa
prokurátor